พายุโซนร้อน "โพดุล" พัดถล่มบ้านเรือนชาวกาฬสินธุ์ เสียหายหลายพื้นที่ เตือนประชาชนขนย้ายสิ่งของที่จำเป็นขึ้นไว้ที่สูง
วันนี้ (30 กันยายน 2562) อิทธิพลของพายุโซนร้อน "โพดุล" ส่งผลให้เกิดลมพายุ พัดถล่มบ้านเรือนประชาชนในหลายพื้นที่ในจังหวัดกาฬสินธุ์ โดยสำนักงานป้องกันและบรรเทาสาธารณภัยจังหวัดกาฬสินธุ์ รายงานความเสียหายในเบื้องต้นว่า มีบ้านเรือนประชาชนได้รับความเสียหาย รวม 38 หมู่บ้าน 10 ตำบล 4 อำเภอ ได้แก่ อำเภอกมลาไสย , ห้วยเม็ก , ห้วยผึ้ง และหนองกุงศรี รวมจำนวน 465 ครัวเรือน ประชาชนผู้ประสบภัย จำนวน 1,146 คน โดยแบ่งเป็นบ้านเรือนเสียหายทั้งหลัง จำนวน 12 หลัง ซึ่งอยู่ในเขตพื้นที่ตำบลหนองอีบุตร อำเภอห้วยผึ้ง (ทั้งหมด) ส่วนบ้านเรือนเสียหายเพียงบางส่วน จำนวน 438 หลัง และความเสียหายอื่น ๆ เช่น ยุ้งข้าว คอกสัตว์ สถานที่ราชการ วัด หอกระจายข่าว ประปา และกระชังปลา รวมจำนวน 25 แห่ง กระจายอยู่ทั้ง 4 อำเภอ ปัจจุบันหน่วยงานที่เกี่ยวข้องต่างเร่งให้การช่วยเหลือ อาทิ สำนักงานป้องกันและบรรเทาสาธารณภัยจังหวัดกาฬสินธุ์ และองค์กรปกครองส่วนท้องถิ่นในพื้นที่ เป็นต้น          ทางด้านเทศบาลเมืองกาฬสินธุ์ ได้แจ้งเตือนประชาชนว่า จากอิทธิพลพายุโซนร้อน "โพดุล" ทำให้อ่างเก็บน้ำห้วยสีทน รับปริมาณน้ำไม่ไหว จึงผันน้ำจากอ่างเก็บน้ำห้วยสีทนลงสู่อ่างเก็บน้ำแก่งดอนกลาง จำนวน 2 ล้านลูกบาศก์เมตร ซึ่งจะส่งผลให้อ่างเก็บน้ำแก่งดอนกลางมีปริมาณน้ำล้นอ่าง และจะทะลักเข้าท่วมชุมชนโดยรอบตลอดจนพื้นที่ใกล้เคียง ประกอบกับยังคงมีฝนตกอย่างต่อเนื่องในพื้นที่เขตเทศบาลเมืองกาฬสินธุ์ น้ำท่วมขังถนนหลายจุด จึงขอเตือนพี่น้องประชาชนขนย้ายสิ่งของที่จำเป็นขึ้นไว้ที่สูงป้องกันความเสียหาย#พายุโซนร้อนโพดุล #พัดถล่มบ้านเรือนชาวกาฬสินธุ์ #สำนักข่าวกรมประชาสัมพันธ์ #NNT #ILOVETHAILAND